Jean Seberg

Jean Dorothy Seberg (13. marraskuuta 1938 Marshalltown, Iowa – 30. elokuuta 1979 Pariisi, Ranska) oli yhdysvaltalainen näyttelijä. Hän näytteli urallaan 34 amerikkalaisessa ja eurooppalaisessa elokuvassa.

Jean Seberg oli myös poliittinen aktivisti. Päiviä hänen itsemurhansa jälkeen FBI myönsi agenttiensa suunnitelleen hänen maineensa tuhoamista osana vakoiluohjelmaansa, Cointelprota, jonka oli hyväksynyt itse FBI:n perustaja J. Edgar Hoover. Yleisesti uskotaan, että FBI tuhosi hänen elämänsä ja ajoi hänet itsemurhaan. 

 Ura 

Jean Dorothy Seberg syntyi Marshalltownissa, Iowassa. Jean Seberg syntyi Iowassa amerikanruotsalaiseen perheeseen. Uskonnoltaan hän oli luterilainen. Hänen vanhempansa olivat sijaisopettaja Dorothy Arline (os. Benson) ja farmaseutti Edward Waldemar Seberg. Hänen isänsä oli ruotsalaista syntyperää, ja hänen äidillään oli englantilaisia ja saksalaisia sukujuuria. Seberg opiskeli ennen näyttelijänuraansa Iowan yliopistossa. 

Vain kuukautta ennen 18-vuotissyntymäpäiväänsä Jean sai nimiroolin Otto Premingerin elokuvassa Pyhä Johanna (1957), voitettuaan laajasti julkisuutta saaneen kilpailun, johon osallistui noin 18 000 toiveikasta. Otto Preminger, joka ohjasi kaksi hänen ensimmäistä elokuvaansa: Pyhä Johanna (1957) ja Tervetuloa ikävä (1958). 

Pari vuotta myöhemmin valmistui luultavasti Sebergin kuuluisin elokuva, kun hän näytteli naispääosan Jean-Luc Godardin ohjaamassa elokuvassa Viimeiseen hengenvetoon (1960). Siitä tuli yksi aikansa merkittävimmistä ranskalaisista elokuvista, ja se aloitti myös Sebergin uran ranskankielisissä elokuvissa. 

Hänen kuuluisuutensa kasvoi, kun hän teki elokuvia ranskaksi ja englanniksi, ja esiintyi mallina useiden lehtien kansikuvissa, aina Lifestä Vogueen. Suosionsa huipulla Kennedyt ottivat Sebergin ja hänen toisen aviomiehensä, kirjailija ja diplomaatti Romain Garyn, vastaan Valkoisessa talossa.thumb|Seberg vuoden 1972 elokuvassa Camorra.|230x230pxSebergin ainoa elokuvamusikaali oli Kultarynnäkön iloiset päivät (1969), jossa hänen laulunsa kuitenkin dubattiin. Seuraavana vuonna hän näytteli katastrofielokuvassa Kiitorata (1970). Uran loppupuolen tunnetuimpia elokuvia oli Attentaatti (1972) Sebergillä oli myös osa elokuvassa Laskuvarjolegioona iskee (1980), mutta koska hän kuoli ennen elokuvan valmistumista, hänen näyttelemänsä kohtaukset jouduttiin jättämään pois elokuvasta. 

FBI tuhoaa Sebergin maineen

Jean Seberg tuli 1960-luvulla tunnetuksi mustien kansalaisoikeusliikkeiden kuten National Association for the Advancement of Colored Peoplen (NAACP) ja Mustien pantterien tukijana. Vaikka hänen ei tiedetä osallistuneen mihinkään laittomaan, FBI:n johtaja J. Edgar Hoover piti häntä uhkana Yhdysvaltain turvallisuudelle (ks. Cointelpro). Sebergin "rikos" Hooverin silmissä oli hänen osallisuutensa poliittisiin mielenilmaisuihin. Sebergin poliittiset näkemykset olivat julkisia ja hän lahjoitti säännöllisesti rahaa NAACP:lle ja muille organisaatioille, kuten Amerikan alkuperäiskansojen kouluille.  
pienoiskuva|FBI:n asiakirjat paljastavat, että FBI:n tarkoituksena oli tuhota Jean Sebergin maine julkisuudessa.Seberg kääntyi Mustien Panttereiden puoleen erityisesti sen takia, että nämä järjestivät köyhien lasten aamiaistarjoiluja vuonna 1969. Saatuaan tietoa Sebergin poliittisista näkemyksistä ja lahjoituksista FBI käynnisti massiivisen kampanjan häntä vastaan.

Salaisiksi luokitelluista, mutta sittemmin julkistetuista asiakirjoista käy ilmi, että FBI myönsi kohdistaneensa Sebergiin laittomia toimenpiteitä "hänen nolostuttamisekseen ja julkisen imagensa halventamiseksi", samalla kun heidän tavoitteenaan oli hänen poliittinen "hiljentäminen." FBI tuhosi monien julkisuuden henkilöiden elämän Cointelpro:n kautta, käyttäen keinoinaan häirintää ja valheellisen tiedon levittämistä medialle muokatakseen yleistä mielipidettä.

FBI vuoti valheellista tietoa etenkin Newsweek ja Los Angeles Times -lehdille osana kampanjaansa poliittisten aktivistien mustamaalaamiseksi. Nolatakseen Sebergin julkisesti FBI levitti lehdistöön esimerkiksi valheellisen tarinan, että hänen lapsensa isä ei olisikaan Sebergin aviomies vaan Mustien Pantterien johtoon kuuluva Raymond Hewitt. FBI oli saanut tiedon raskaudesta salakuuntelemalla Sebergin puhelinta.

FBI:n levittämät perusteettomat juorut, johtivat Sebergin julkiseen häpäisyyn mediassa ja ne vahingoittivat hänen uraa ja ihmissuhteita. Sebergin avioliitoista kaksi ensimmäistä päättyi avioeroon. Seberg sai hermoromahduksen ja synnytti lapsen ennenaikaisesti vuonna 1970. Tyttövauva, Nina Hart Gary, kuoli kahden päivän kuluttua. Hänet haudattiin Marshalltowniin avoimessa arkussa pidetyissä hautajaisissa, jotka osoittivat lapsen isyyden. Vauvansa kuoleman jälkeen Seberg haastoi Newsweekin oikeuteen kunnianloukkauksesta ja hän voitti oikeudenkäynnin, saaden 20 000 dollaria korvauksena. Mutta Seberg oli traumatisoitunut ja hän jäi elämään jatkuvassa pelossa. Hän jatkoi näyttelemistä vielä vuosien ajan, muttei enää palannut Hollywoodiin.
 Kuolema 
vasen|pienoiskuva|328x328px|SebergSeberg kärsi elämänsä aikana vakavista mielenterveysongelmista, etenkin syvästä masennuksesta, mikä johtui FBI:n jatkuvasta painostuksesta. Elokuussa 1979 hän katosi ja 11 päivää myöhemmin hänet löydettiin kuolleena autonsa takapenkiltä. Hänen veressään todettiin olleen tappava määrä alkoholia ja barbituraatteja. Hänen kädestään löytyi itsemurhaviesti, jossa luki: ”Forgive me. I can no longer live with my nerves.” Viralliseksi kuolinsyyksi kirjattiin itsemurha. Hän oli kuollessaan vasta 40-vuotias. 

Pian Sebergin hautajaisten jälkeen FBI:n mustamaalauskampanja häntä vastaan tuli julki, samoin kuin muutkin häneen kohdistuneet loukkaukset, joita Seberg oli epäillyt. Häntä oli seurattu ja vakoiltu, hänen puhelimiaan oli salakuunneltu ja hänen postinsa avattu. 

Sebergin toinen aviomies Romain Gary, järjesti lehdistötilaisuuden pian tämän kuoleman jälkeen ja syytti siinä FBI:n kampanjaa Sebergiä vastaan tämän mielenterveyden heikkenemisestä. Garyn mukaan Seberg oli yrittänyt toistuvasti itsemurhaa lapsensa kuolinpäivän, 25. elokuuta, vuosipäivinä. Sebergin viimeinen leposijansa on Montparnassen hautausmaalla. Sebergin aviomies Romain Gary teki itsemurhan seuraavana vuonna. Heille oli vuonna 1963 syntynyt poika.

 Elämäkertaelokuva 
Vuonna 2019 ilmestyi Benedict Andrewsin ohjaama, Jean Sebergin elämästä kertova draamaelokuva Seberg, jossa Jean Sebergiä esitti näyttelijä Kristen Stewart. Elokuva kertoo Sebergin elämän viimeisistä vuosista, jolloin FBI pyrki aktiivisesti tuhoamaan hänen elämänsä.

Valikoitu filmografia
 Pyhä Johanna (Saint Joan, 1957)
 Tervetuloa ikävä (Bonjour Tristesse, 1958)
 Hiiri, joka murisi (The Mouse That Roared, 1959)
 Viimeiseen hengenvetoon (À bout de souffle, 1960)
 Ole vaiti haudallani (Let No Man Write My Epitaph, 1960)
 Viiden päivän rakastaja (L’Amant de cinq jours, 1961)
 Tapahtui Kongossa (Congo vivo, 1962)
 Maailman hienoimmat huijaukset (Les Plus belles escroqueries du monde, 1964)
 Vapaa pakotie (Échappement libre, 1964)
 Lilith (Lilith, 1964)
 Miljardi biljardissa (Un milliard dans un billard, 1965)
 Hetkestä hetkeen (Moment to Moment, 1965)
 Demarkaatiolinja (La Ligne de démarcation, 1966)
 Tehtävä ilman armoa (La Route de Corinthe, 1967)
 Linnut kuolevat Perussa (Les Oiseaux vont mourir au Pérou, 1968)
 Yö ilman todistajia (Pendulum, 1969)
 Kultarynnäkön iloiset päivät (Paint Your Wagon, 1969)
 Kiitorata (Airport, 1970)
 Macho Callahan – kuoleman kätyri (Macho Callahan, 1970)
 Verinen varoitus (Kill!, 1971)
 Attentaatti (L’Attentat, 1972)

Kirjallisuutta
Timonen, Lauri: Jean Seberg : Erään filmitähden nousu ja tuho. Helsinki : Art House, 2018. .
Waarala, Hannu: ”Jean Seberg – maailmaan heitetty”, Filmihullu'' 4–5/1997.

 Aiheesta muualla 


 Jean Seberg NNDB:ssä

Lähteet

Luokka:Yhdysvaltalaiset näyttelijät
Luokka:Itsemurhan tehneet
Luokka:Vuonna 1938 syntyneet
Luokka:Vuonna 1979 kuolleet